Луиш ди Камоинш
Поля засмени, дървеса зелени…

Превод от португалски: Симеон Хаджикосев, 1984

chitanka.info

Поля засмени, дървеса зелени,

води прохладно чисти от кристал,

подобно на неведом идеал

от висините скални устремени;

гористи върхове с чела смрачени,

в които чар смущаващ съм видял,

узнайте, че без лек е мойта жал,

очите ми все тъй са натъжени.

И аз сред вас по-друг се отразявам —

не радват ме треви, дървета пищни,

ни в устрем развълнувани води.

Аз спомени печални ще засявам,

ще ги поливам със сълзи излишни —

от моя кълн тъга да се роди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.